ร้านครัวม่อนไข่ถือเป็นร้านยอดนิยมของคนมาเที่ยวสวนผึ้ง แม้จะต้องขับรถย้อนศรลงไปทานสวนป่าสิริกิตต์ คนก็ยังดั้นด้นมา แต่ก่อนเป็นแค่ร้านห้องเดียวหน้าถนน เดี๋ยวนี้บุกไปเปิดอยู่ในซอย พื้นที่กว้างขวางกว่าเดิมเยอะเลย เข้าใจว่าขยายเพื่อรองรับกรุ๊ปทัวร์ในช่วงหน้า High

วันนี้แวะมาเยือนม่อนไข่หลังจากปรับโฉมมาได้นับปี สั่งอาหารไปแค่ 3 อย่างเพราะกลัวกินไม่หมด แต่ลำพังแค่กับข้าว 3 อย่างก็เล่นเอาอิ่มจุกเหงื่อแตกไหลพรากแล้ว
- ลาบผักกูดหมูกรอบ ท๊อปปิ้งด้วยไข่ยางมะตูม (100 บาท) จริงๆ อยากกินยำผักกูด กับลาบไข่ต้ม เหลือบไปเห็นเมนูลาบ ก็เลยฟิวชั่นซะเลย ขอเพิ่มไข่ยางมะตูม เหมือนกินจานเดียวได้อาหาร 2 อย่าง รสชาติอร่อยเหมือนเคย ทั้งตัวผักกูด และลาบ ส่วนหมูกรอบก็พอใช้ แต่ถ้ามากันหลายคน สั่งอาหารแยกกัน ก็จะไม่มั่วดีครับ
- แกงส้มปลาคังใบกะเพรา (120 บาท) โอ้โฮ ชามนี้แซ่บเหลือหลาย เล่นเอาเหงื่อออกหัวเลย เครื่องแกงเผ็ดร้อนอยู่แล้ว เจอใบกะเพราเข้าไปอีก เหมือนกินแกงส้มกับผัดกะเพราในชามเดียวกัน ดูเหมือนวันนี้ผมจะกินอาหารฟิวชั่นมากไปหน่อยนะ สำหรับคนที่ชอบกินอาหารรสเผ็ดจัด ชามนี้โอเคเลย แต่สำหรับผม ชามนี้ถือว่าหนักไปมาก ชอบกินแกงส้มที่มีผักสดหรือไข่ชะอมมากกว่าครับ
- ทอดมันหัวปลี (80 บาท) เป็นเมนูที่ดูเหมือนจะทำไม่ยาก แต่ปรากฎว่าออกมาช้าสุด นั่นเป็นเพราะพนักงานลืมจดนั่นเอง จริงๆ ตั้งใจจะกินแก้เผ็ด แต่ปรากฎว่าออกมาตอนที่เหงื่อไหลท่วมตัวไปหมดแล้ว ถามว่ารสชาติดีมั๊ย ขอตอบว่าอร่อยเหมือนเดิม เพียงแต่ทอดเกรียมไปนิดนึง ถ้าไฟแรงกว่านี้อีกนิดนึง อาจจะได้กลิ่นไหม้ติดมาด้วย

โดยรวมถือว่ามื้อนี้เป็นมื้อที่อิ่มแต่ยังอร่อยไม่สุด เพราะความพิเรนทร์ของข้าพเจ้าเอง ว่าแล้วคงต้องหันไปสั่งเมนูอาหารเบสิคอย่าง ปีกไก่ทอดเกลือ ยำผักกูดทรงเครื่อง ผัดเห็นโคนญี่ปุ่นราดน้ำมันหอย ปลาทับทิมราดซอสมะขาม หรือราดน้ำยำมะม่วง ราคาอาหารที่นี่ถือว่าไม่แพงจนเกินไปนัก แถมยังให้ในปริมาณที่มากด้วย กะว่าจะให้ 5 ดาว แต่ขอริบไว้หนึ่งดาวสำหรับการปรับปรุงเรื่องการบริการ และรสชาติความเผ็ดที่มากเกินไป (น่าจะสามารถระบุได้ว่าต้องการความเผ็ดระดับไหน)